Document ID: 32012R1221

KOMISIJOS ĮGYVENDINIMO REGLAMENTAS (ES) Nr. 1221/2012
2012 m. gruodžio 12 d.
kuriuo iš dalies keičiamos Reglamento (EB) Nr. 684/2009 nuostatos dėl duomenų, pateiktinų taikant akcizais apmokestinamų prekių, kurioms pritaikytas akcizų mokėjimo laikino atidėjimo režimas, gabenimo kompiuterinę procedūrą
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Tarybos direktyvą 2008/118/EB dėl bendros akcizų tvarkos, panaikinančią Direktyvą 92/12/EEB (1), ypač į jos 29 straipsnio 1 dalį,
kadangi:
(1)
kai pagal Komisijos reglamento (EB) Nr. 684/2009 (2) I priedą į elektroninio administracinio dokumento projekto lauką turi būti įrašytas tik PVM mokėtojo kodas, maksimalus lauko ilgis turėtų atitikti maksimalų valstybių narių suteikiamų PVM mokėtojų kodų lauko ilgį;
(2)
stacionarūs transporto įrenginiai ne visada turi unikalų identifikavimo numerį, todėl I priede nustatytas reikalavimas naudojamą transporto priemonę identifikuoti naudojant unikalų identifikavimo numerį turėtų būti taikomas tik jeigu tokia identifikavimo priemonė egzistuoja;
(3)
turėtų būti pakeista Reglamento (EB) Nr. 684/2009 I priedo 1, 2 ir 5 lentelių struktūra, atsižvelgiant į tai, kad kai kurioms jose pateiktų duomenų grupėms gali reikėti daugiau nei vieno įrašo;
(4)
I priedo 1 lentelės duomenų pogrupio „VYNO PRODUKTAS“ duomenų elementui „Trečioji kilmės šalis“ taikomi trečiųjų šalių kodai neturėtų apimti II priedo valstybių narių kodų sąraše nurodytų kodų, taip pat Graikijos kodo pagal ISO 3166 - GR. Atsižvelgiant į tai, I priedas turėtų būti iš dalies pakeistas;
(5)
į Reglamento (EB) Nr. 684/2009 II priedo transporto priemonės rūšies kodų sąrašą įtrauktas kodas, nurodantis kitas transporto priemonės rūšis, kurios nenurodytos sąraše. Jeigu naudojamas kodas, skirtas kitai transporto priemonės rūšiai nurodyti, būtina pridėti tekstinį konkrečios transporto priemonės rūšies aprašą. I priedas turėtų būti atitinkamai iš dalies pakeistas;
(6)
siekiant identifikuoti akcizais apmokestinamų prekių, kurioms pritaikytas akcizų mokėjimo laikino atidėjimo režimas, gabenimo paskirties vietos pakeitimus ar suskaidymo operacijas, kaip numatyta Reglamento (EB) Nr. 684/2009 5 ir 6 straipsniuose, į elektroninį administracinį dokumentą turėtų būti įtrauktas kiekvienos šios operacijos sekos numeris. Todėl I priedo 4 lentelė turėtų būti atitinkamai iš dalies pakeista;
(7)
Reglamento (EB) Nr. 684/2009 I priedo 5 lentelėje nustatytame pranešime „Suskaidymo operacija“ turėtų būti parodyta, kurioje valstybėje narėje vykdoma suskaidymo operacija. Todėl tos lentelės struktūra turėtų būti pakeista įtraukiant papildomą duomenų grupę, kurioje pateikiama ši informacija;
(8)
Reglamento (EB) Nr. 684/2009 I priedo 6 lentelėje pateiktame nepatenkinamų priežasčių kodų sąraše yra nurodytas 6 kodas „Vienas ar daugiau pagrindinių duomenų įrašų su neteisingomis reikšmėmis“, tačiau šis kodas nenurodo konkrečios neteisingų reikšmių priežasties, taigi nesuteikia jokios informacijos, kuri nebūtų suteikta kitu atveju. Todėl jis turėtų būti išbrauktas;
(9)
Direktyvos 2008/118/EB 19 straipsnio 3 dalyje valstybėms narėms leidžiama suteikti laikiną leidimą asmeniui veikti kaip registruotam gavėjui. Leidime gali būti nurodytas didžiausias leistinas kiekvienos kategorijos akcizais apmokestinamų produktų, kuriuos galima gauti, kiekis. Turėtų būti įmanoma nurodyti atvejus, kai siuntoje viršijamas didžiausias kiekis. Todėl Reglamento (EB) Nr. 684/2009 I priedo 6 lentelėje pateiktas nepatenkinamų priežasčių kodų sąrašas turėtų būti iš dalies pakeistas įrašant naują šios paskirties kodą;
(10)
elektroniniame administraciniame dokumente nurodant muitinės įstaigos nuorodos numerį turėtų būti naudojami ISO standarte 3166 nustatyti dviraidžiai šalių kodai. II priedas turėtų būti atitinkamai iš dalies pakeistas;
(11)
į elektroninio administracinio dokumento projektą turėtų būti įmanoma įtraukti įrašą apie akcizais apmokestinamoms prekėms naudojamus stacionarius transporto įrenginius, kaip transporto priemonę. Todėl Reglamento (EB) Nr. 684/2009 II priede pateiktas transporto priemonės vieneto kodų sąrašas turėtų būti iš dalies pakeistas pridedant naują elementą;
(12)
pagal 2012 m. balandžio 20 d. Komisijos įgyvendinimo sprendimą 2012/209/ES dėl Tarybos direktyvos 2008/118/EB kontrolės ir judėjimo nuostatų taikymo tam tikriems priedams, vadovaujantis Tarybos direktyvos 2003/96/EB (3) 20 straipsnio 2 dalimi, tam tikriems produktams, kurie skirti naudoti kaip motorinių transporto priemonių degalų priedai, turėtų būti taikomos Direktyvos 2008/118/EB kontrolės ir judėjimo nuostatos. Todėl Reglamento (EB) Nr. 684/2009 II priede pateiktas akcizais apmokestinamų produktų sąrašas turėtų būti iš dalies pakeistas įtraukiant šiems produktams skirtą naują akcizais apmokestinamų produktų kodą;
(13)
todėl Reglamentas (EB) Nr. 684/2009 turėtų būti atitinkamai iš dalies pakeistas;
(14)
Reglamento (EB) Nr. 684/2009 II priede pateikto akcizais apmokestinamų produktų sąrašo pakeitimai turėtų būti taikomi nuo tos datos, kai pagal Įgyvendinimo sprendimą 2012/209/ES tam tikriems produktams, kurie skirti naudoti kaip motorinių transporto priemonių degalų priedai, pradedamos taikyti Direktyvos 2008/118/EB kontrolės ir judėjimo nuostatos. Be to, valstybėms narėms ir ekonominių operacijų vykdytojams būtina suteikti pakankamai laiko prisitaikyti prie naujų reikalavimų prieš pradedant taikyti šį reglamentą;
(15)
šiame reglamente numatytos priemonės atitinka Akcizų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 684/2009 iš dalies keičiamas taip:
1)
I priedas iš dalies keičiamas taip, kaip nurodyta šio reglamento I priede;
2)
II priedas iš dalies keičiamas taip, kaip nurodyta šio reglamento II priede.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2013 m. sausio 1 d..
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. gruodžio 12 d.

Labels: 2
10
8
3
12